KIRJALLINEN KYSYMYS P-0878/02

esittäjä(t): Marit Paulsen (ELDR) komissiolle

(21. maaliskuuta 2002)

Aihe: Päätöksen 2000/766/EY (prosessoitujen eläinperäisten proteiinien kieltäminen) rikkominen

Neuvoston päätös (2000/766/EY(1)) velvoittaa jäsenvaltiot kieltämään elintarvikkeiksi kasvatettavien eläinten rehuksi tarkoitettujen prosessoitujen eläinperäisten proteiinien viennin ja tuonnin. Komission päätös (2001/9/EY(2)) velvoittaa jäsenvaltiot valvomaan tätä kieltoa tietyillä komission määräämillä tavoilla.

Näistä toimenpiteistä huolimatta nyttemmin esiintyy tietoja siitä, että prosessoituja eläinperäisiä proteiineja viedään Belgian ja Alankomaiden satamien kautta Brasiliaan, missä niitä käytetään sellaisten broilerien rehuna, jotka sittemmin tuodaan EU:hun ja myydään elintarvikkeina.

Voiko komissio vahvistaa tai kumota nämä tiedot? Jos komissio vahvistaa tiedon, mitä komissio on tehnyt viennin pysäyttämiseksi? Jos komissio voi kumota tiedot, millä tavalla komissio on varmistautunut tietojen oikeellisuudesta?

(1) EYVL L 306, 7.12.2000, s. 32.

(2) EYVL L 2, 5.1.2001, s. 32.

David Byrnen komission puolesta antama vastaus

(22. huhtikuuta 2002)

Tarttuvia spongiformisia enkefalopatioita ja tiettyjen prosessoitujen eläinperäisten proteiinien käyttöä ruokinnassa koskevista tietyistä suojatoimenpiteistä tehdyn neuvoston päätöksen 2000/766/EY täytäntöönpanemiseksi tarvittavista valvontatoimenpiteistä 29 päivänä joulukuuta 2000 tehdyn komission päätöksen 2001/9/EY(1) (laajennettu rehunkäyttökielto) 3 artiklan 2 kohdassa kielletään prosessoitujen eläinperäisten proteiinien vienti EU:n ulkopuolelle rehunkäyttökiellon alaisiin käyttötarkoituksiin. Näin ollen prosessoituja eläinperäisiä proteiineja ei saa viedä maasta, jos niillä aiotaan ruokkia tuotantoeläimiä, joita pidetään, lihotetaan tai kasvatetaan lihan tuotantoa varten (esimerkiksi broilerit). Jäsenvaltio voi viedä prosessoituja eläinperäisiä proteiineja muihin käyttötarkoituksiin, esimerkiksi lemmikkieläinten ruoan valmistukseen tai poltettavaksi. Tällöin jäsenvaltiolla on oltava kohdemaan kanssa ennen vientiä tehty kahdenvälinen sopimus, jossa kohdemaa sitoutuu lopulliseen käyttötarkoitukseen ja pidättyy viemästä prosessoitua eläinperäistä proteiinia maasta kiellettyihin käyttötarkoituksiin. Tällaisen viennin sallivien jäsenvaltioiden on ilmoitettava komissiolle ja muille jäsenvaltioille kaikista kyseisen kolmannen maan kanssa sovituista ehdoista ja edellytyksistä elintarvikeketjua ja eläinten terveyttä käsittelevän pysyvän komitean puitteissa.

Komissio on muistuttanut jäsenvaltioita näistä velvollisuuksista useaan otteeseen. Tämän lisäksi elintarvike- ja eläinlääkintätoimiston tarkastuskäynneillä kiinnitetään erityistä huomiota mm. prosessoitujen eläinperäisten proteiinien tuotantoon, käyttöön, tuhoamiseen ja vientiin.

Lisäksi komissio teki äskettäin kyselytutkimuksen, jossa käsiteltiin muun muassa prosessoitujen eläinperäisten proteiinien hävittämistä. Kyselyssä tuli esille, että muutamat jäsenvaltiot vievät prosessoituja eläinperäisiä proteiineja unionin ulkopuolisiin maihin poltettavaksi tai käytettäväksi lemmikkieläinten ruoassa. Tämä vienti on toteutettu päätöksen 2001/9/EY 3 artiklan 2 kohdan mukaisesti. Yksikään jäsenvaltio ei ole ilmoittanut komissiolle prosessoitujen eläinperäisten proteiinien viennistä Brasiliaan. Jos arvoisalla parlamentin jäsenellä on tietoja tällaisesta Brasiliaan suuntautuvasta viennistä, häntä pyydetään ystävällisesti toimittamaan tiedot komissiolle.

(1) EYVL L 306, 7.12.2000.